চিৰাং জিলাৰ মানস ৰাষ্ট্ৰীয় উদ্যানত বৃহস্পতিবাৰে আৰক্ষীৰ এটা দলে অভিযান চলাই বৃহৎ পৰিমাণৰ অস্ত্ৰ-শস্ত্ৰ উদ্ধাৰ কৰে।
আৰক্ষীৰ দলটোৱে দুটা এ কে-৪৭ ৰাইফল, এটা এম-২০ পিষ্টল আৰু ৫৬ জাই সজীৱ গুলি অভিযানকালত উদ্ধাৰ কৰিবলৈ সক্ষম হয়।
মানস ৰাষ্ট্ৰীয় উদ্যানৰ গভীৰ অৰণ্যৰ মাজত এই অস্ত্ৰ-শস্ত্ৰখিনি লুকুৱাই ৰখা হৈছিল বুলি আৰক্ষী সূত্ৰত প্ৰকাশ।
"আমি দুটা এ কে-৪৭ ৰাইফল, এটা পিষ্টল, মেগজিন আৰু ৫৬ জাই সজীৱ গুলি বনৰ ভিতৰত উদ্ধাৰ কৰিছো। এতিয়ালৈ কোনো লোকক গ্ৰেপ্তাৰ কৰা হোৱা নাই, তদন্ত অব্যাহত আছে," চিৰাং জিলাৰ আৰক্ষীয়ে টুইটাৰযোগে এনেদৰে লিখে।
